पाएं अपने शहर की ताज़ा ख़बरें और फ्री ई-पेपरडाउनलोड करें
लॉकडाउन के पहले दिन उन लोगों को भारी परेशानी हुई, जो दूसरे राज्यों से चलकर बिहार आ रहे थे। जो लम्बी दूरी की ट्रेनों में सफर कर रहे थे, वे सफर में थे और उसी दौरान सरकार ने पूरे बिहार में लॉकडाउन लागू करने का आदेश दिया। इसका खामियाजा यह भुगतना पड़ा कि गुजरात के बड़ौदा से आए बाप-बेटे को नवादा जाने के लिए बस नहीं मिल रही थी। उन्हें घंटों तक गांधी मैदान के बांकीपुर बस स्टैंड में इंतजार करना पड़ा। कंट्रोल रूम के अनुसार इस बस स्टैंड से सिर्फ बिहार राज्य पथ परिवहन निगम की और उसके अधीन करीब 200 बसें हर दिन चलती हैं। इनमें करीब 100 बसें सिटी सर्विस के तहत तो करीब 100 से अधिक बसें दूसरे जिलों के लिए चलती हैं। लेकिन, लॉकडाउन के पहले दिन महज 44 बसें ही शाम तक सड़क पर दौड़ीं। वहीं, पूर्णिया, वाल्मीकि नगर, औरंगाबाद, कटिहार, मधेपुरा सहित कई दूसरे जिलों के बीच चलने वालीं बसें बंद रहीं।
पहले हुई होती घोषणा तो नहीं करते सफर
ट्रेन से दो दिनों का सफर करके पटना पहुंचे विनोद रुपानी और उनके बेटे धर्मेश रुपानी बांकीपुर बस स्टैंड पर बहुत परेशान दिखे। बस से इन्हें नवादा जाना था। कोरोना काल में ये लम्बी दूरी तय कर इसलिए आए हैं कि नवादा में रहने वाले इनके दोस्त की शादी है। अगर बिहार में लॉकडाउन पहले लग जाता तो ये गुजरात से निकलने के अपने प्लान को पहले ही कैंसिल कर देते। मगर, जिस वक्त लॉकडाउन लगाने का ऐलान हुआ तो उस दरम्यान ये ट्रेन में सफर कर रहे थे। आज पटना पहुंचने पर दोनों को काफी परेशानी हुई। बस स्टैंड पहुंचने के पहले ही नवादा की बस जा चुकी थी। इसी तरह दूसरे राज्यों से आए कई यात्री बस स्टैंड पर फंसे रहे।
सिर्फ इन जगहों के लिए चलीं बसें
कंट्रोल रूम से दी गई जानकारी के अनुसार सिटी सर्विस के तहत शहरी इलाकों में आम दिनों से काफी कम बसें चलीं। गांधी मैदान से दानापुर स्टेशन के लिए 10, AIMS के लिए 3, पटना साहिब के लिए 4, बिहारशरीफ के लिए तीन गई और वहां से 2 आईं, राजगीर के लिए 1, बिहटा IIT के लिए 14, एयरपोर्ट के लिए 2 और नवादा के लिए 3 डीजल बसें चलीं। जबकि, इलेक्ट्रिक की दरभंगा के लिए 1, राजगीर के लिए 1, एयरपोर्ट के लिए 2 और दानापुर के लिए 2 बसें चलीं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn